Komisijos Sprendimas
1997 m. gegužės 27 d.
dėl valstybių narių ataskaitų klausimynų dėl tam tikrų atliekų sektoriaus direktyvų įgyvendinimo (Tarybos direktyvos 91/692/EEB įgyvendinimas)
(97/622/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 23 d. Tarybos direktyvą 91/692/EEB, standartizuojančią ir racionalizuojančią ataskaitas apie tam tikrų su aplinka susijusių direktyvų įgyvendinimą [1], ypač į jos 5 ir 6 straipsnius bei jos VI priedą,
atsižvelgdama į 1975 m. liepos 15 d. Tarybos direktyvą 75/442/EEB dėl atliekų [2] su paskutiniais pakeitimais, padarytais Komisijos sprendimu 96/350/EB [3],
atsižvelgdama į 1991 m. gruodžio 12 d. Tarybos direktyvą 91/689/EEB dėl pavojingų atliekų [4] su paskutiniais pakeitimais, padarytais Direktyva 94/31/EB [5],
atsižvelgdama į 1994 m. gruodžio 20 d. Europos Parlamento ir Tarybos direktyvą 94/62/EB dėl pakuočių ir pakuočių atliekų [6],
kadangi Direktyvos 91/689/EEB 8 straipsnio 1 dalyje reikalaujama, kad valstybės narės Komisijai perduotų informaciją apie tos direktyvos taikymą atsižvelgdamos į pagal Direktyvos 75/442/EEB 16 straipsnio 1 dalyje numatytą ataskaitą,
kadangi Direktyvos 94/62/EEB 17 straipsnyje reikalaujama, kad valstybės narės Komisijai informaciją apie tos direktyvos taikymą perduotų Direktyvos 91/692/EEB 5 straipsnyje nustatyta tvarka;
kadangi Direktyvos 75/442/EEB 16 straipsnis buvo pakeistas Direktyvos 91/692/EEB 5 straipsniu, kuris reikalauja, kad valstybės narės informaciją apie tam tikrų Bendrijos direktyvų įgyvendinimą Komisijai perduotų kaip sektoriaus ataskaitą;
kadangi ta ataskaita turi būti rengiama pagal klausimyną arba gaires, kuriuos Komisija rengia Direktyvos 91/692/EEB 6 straipsnyje nustatyta tvarka;
kadangi pirma sektoriaus ataskaita apims 1998-2000 m. laikotarpį imtinai;
kadangi šiame sprendime numatytos priemonės atitinka pagal pirmiau minėtos direktyvos 6 straipsnį įsteigto komiteto pareikštą nuomonę,
PRIĖMĖ ŠĮ SPRENDIMĄ:
1 straipsnis
Priimami pagal Tarybos direktyvas 91/689/EEB ir 94/62/EB parengti ir prie šio sprendimo pridėti klausimynai.
2 straipsnis
Šiuos klausimynus valstybės narės naudoja sektorių ataskaitoms, kurias jos turi pateikti Komisijai pagal Direktyvos 91/692/EEB 5 straipsnį ir Direktyvos 94/62/EEB 17 straipsnį, rengti.
3 straipsnis
Šis sprendimas skirtas valstybėms narėms.
Priimta Briuselyje, 1997 m. gegužės 27 d.